**Călători în timp de pace**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uscat e pământul

fără dâre adânci

când paşii-s uitaţi de seminţe...

degeaba vântul

împrăştie ploi

când nisipul doar curge

(cuvinte) prin noi...

încuiat e şi cerul

fără urme de zbor

când răbdarea nu-i prinsă de aripi,

iar timpul încremenit

fără sens

nu-şi aminteşte să treacă...

secundele curg sacadat

reflectări

ce leagă ca marea nisipul

de mal...

nu timpul trece,

ci înţelesurile ne fac

pe noi să trecem prin el,

călători de cuvinte

prinse-n sensuri adânci

prin istorii de vremi...

Drum după drum,

îmţeles cu înţeles,

mereu trecători

însetaţi de credinţă-n culori...

căci numai cu rost de culoare

curcubeul poate fi cu adevărat

sărbătoare!